Euroopa Parlamendi ja nõukogu määruse (EL) nr 1308/2013 artiklis 105 osutatud veinisektoris kasutatava nimetuse tootespetsifikaadi muutmise taotluse avaldamine

(2023/C 40/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1308/2013 (1) artikli 98 kohaselt kahe kuu jooksul alates käesoleva dokumendi avaldamise kuupäevast.

TOOTESPETSIFIKAADI MUUTMISE TAOTLUS

„Extremadura“

PGI-ES-A1300-AM02

Taotluse esitamise kuupäev: 14.7.2015

1. Muudatuse suhtes kohaldatavad eeskirjad

Määruse (EL) nr 1308/2013 artikkel 105 – oluline muudatus

2. Muudatuse kirjeldus ja põhjendused

1. Uute viinamarjasaaduste kategooriate lisamine: poolvahuvein ja gaseeritud poolvahuvein

Tootespetsifikaadi punkti 2 punkte a ja b ning koonddokumendi punkte 1.3 ja 1.4 muudetakse, et lisada uued veinikategooriad: poolvahuvein ja gaseeritud poolvahuvein.

Komisjoni 29. aprilli 2002. aasta määrusesse (EÜ) nr 753/2002, milles on sätestatud veinituru ühise korralduse raames (nõukogu 17. mai 1999. aasta määrus (EÜ) nr 1493/1999) (2) reguleeritavate veinisektori toodete kirjeldamise, nimetamise, esitlemise ja kaitse eeskirjad, tehtud muudatustega laiendati traditsioonilise nimetuse „Vino de la Tierra“ kasutamist teistele veinikategooriatele, käesoleval juhul kategooriale „Vino de la Tierra de Extremadura“, et see hõlmaks poolvahuveine ja gaseeritud poolvahuveine.

Nende toodete turustamisel on vaja kasutada eristavat kvaliteedinimetust „Extremadura“, et tootjad saaksid siseneda uutesse turusegmentidesse.

2. Uue viinamarjasaaduste kategooria lisamine: kvaliteetvahuvein

Tootespetsifikaadi punkti 2 punkte a ja b ning koonddokumendi punkte 1.3, 1.4 ja 1.8 muudetakse, et lisada uus veinikategooria: kvaliteetvahuvein.

Selles piirkonnas on rohkem kui kolme kümnendi jooksul traditsiooniliselt toodetud tuntud kvaliteetvahuveine. See mõjutab kaitstud päritolunimetusega CAVA hõlmatud väga väikest piirkonda.

Seepärast vajavad Extremadura tootjad ELi toetatavat eristavat kvaliteedimärgist, et suurendada selle kogu Extremadura piirkonnas juba hästi teada veinikategooria tuntust.

3. Pädevat asutust käsitlevat teavet on ajakohastatud

Selle põhjuseks on Extremadura autonoomse piirkonna valitsuse organisatsioonilise struktuuri muudatused.

See puudutab tootespetsifikaadi punkti 9 punkti a. Muudatus ei puuduta koonddokumenti.

4. Lisatud on veinivalmistustava

See muudatus puudutab tootespetsifikaadi punkti 3 („Veinivalmistamise eritavad“) ja koonddokumendi punkti 1.5.1.

Viinamarjavirde ekstraheerimissaagist on piiratud 75 liitri veiniga 100 kg viinamarjade kohta.

Sellel taval on otsene mõju käesoleva kaitstud geograafilise tähisega hõlmatud eri veinikategooriate kvaliteedile.

5. Lehtrikujuliseks tagasilõigatud viinapuude maksimaalne saagikus viiakse vastavusse tugivõrestikul kasvatavate viinapuude maksimaalse saagikusega

See muudatus puudutab tootespetsifikaadi punkti 5 („Maksimaalne saagikus“) ja koonddokumendi punkti 1.5.2.

Sektor on seda muudatust taotlenud, kuna kasvatusviisid on paranenud, võimaldades lehtrikujuliseks tagasilõigatud viinapuude suuremat saagikust.

6. Sortide ajakohastamine

See muudatus puudutab tootespetsifikaadi punkti 6 („Viinamarjasordid“) ja koonddokumendi punkti 1.7.

Sektor on palunud lisada kõik veinisektori tootmisvõimsuse eeskirjadega lubatud sordid, et viia spetsifikaadi see osa vastavusse Extremadura piirkonna tegeliku tootmisvõimsusega.

KOONDDOKUMENT

1. Toote nimetus

Extremadura

2. Geograafilise tähise tüüp

KGT – kaitstud geograafiline tähis

3. Viinamarjasaaduste kategooriad

1. Vein

5. Kvaliteetvahuvein

8. Poolvahuvein

9. Gaseeritud poolvahuvein

4. Veini(de) kirjeldus

1. Valged veinid ja roosad veinid

VALGED VEINID

Välimus: puhas ja särav, värvuselt kollane, rohelise kuni vahaja kuni kahvatu õlgkollase varjundiga.

Lõhn: selge puuvilja- ja/või lille- ja/või taimelõhn, mis meenutab viinamarjasorti (viinamarjasorte), millest vein on valmistatud.

Maitse: tasakaalustatud, värske puuvilja- ja/või lille- ja/või taimevarjund.

PUITVAADIS LAAGERDATUD VALGED VEINID

Välimus: puhas ja särav, värvuselt kahvatukollane kuni kuldne.

Lõhn: tammest pärit rösti- ja vanillivarjundid.

Maitse: tammest pärit varjundid, happesus on ühendatud puidust pärit röstinüanssidega.

ROOSAD VEINID

Välimus: puhas ja särav, värvuselt roosa, lillaka kuni oranži varjundiga.

Lõhn: selge lõhn punaste viljade ja lillenüanssidega.

Maitse: tasakaalustatud, värske ja punaste viljade varjunditega.

— Siin täpsustamata piirnormide korral kohaldatakse kehtivaid ELi õigusakte.

— Nende magusate ja poolmagusate valgete ja roosade veinide puhul, mille alkoholisisaldus on üle 13 mahuprotsendi ja mis on läbinud teatava laagerdamisprotsessi, on maksimaalne sisaldus 1 g/l (16,7 meq/l).

— Maksimaalne vääveldioksiidi üldsisaldus 240 mg/l, kui jääksuhkrusisaldus > 5 g/l. Üldised analüütilised omadused Maksimaalne üldalkoholisisaldus (mahuprotsentides) 15 Minimaalne tegelik alkoholisisaldus (mahuprotsentides) 9 Minimaalne üldhappesus 4 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 13,3 Maksimaalne vääveldioksiidi üldsisaldus (milligrammides liitri kohta) 180

2. Punased veinid ja puitvaadis laagerdatud punased veinid

PUNASED VEINID

Välimus: puhas ja särav, lillaka varjundiga.

Lõhn: selge puuvilja- ja/või lillelõhn, mis meenutab viinamarjasorti (viinamarjasorte), millest vein on valmistatud.

Maitse: tasakaalustatud, värske puuvilja- ja/või lillevarjundiga.

PUITVAADIS LAAGERDATUD PUNASED VEINID

Välimus: puhas ja särav, lillaka kuni terrakota varjundiga.

Lõhn: selge lõhn puuviljavarjundite ja röstitud puidu nüanssidega, mis meenutab viinamarjasorti (viinamarjasorte), millest vein on valmistatud.

Maitse: värske, puuvilja-, puidu- ja röstinüanssidega.

— Siin täpsustamata piirnormide korral kohaldatakse kehtivaid ELi õigusakte.

— Nende veinide puhul, mille alkoholisisaldus on üle 13 mahuprotsendi ja mis on läbinud teatava laagerdamisprotsessi, on maksimaalne sisaldus 1 g/l (16,7 meq/l).

— Nende veinide puhul, mida on laagerdatud üle kahe aasta, on maksimaalne lenduvate hapete sisaldus 1,2 g/l (20 meq/l).

— Maksimaalne vääveldioksiidi üldsisaldus 190 mg/l, kui jääksuhkrusisaldus > 5 g/l. Üldised analüütilised omadused Maksimaalne üldalkoholisisaldus (mahuprotsentides) 16 Minimaalne tegelik alkoholisisaldus (mahuprotsentides) 11 Minimaalne üldhappesus 4 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 13,3 Maksimaalne vääveldioksiidi üldsisaldus (milligrammides liitri kohta) 150

3. Valge ja roosa poolvahuvein ja gaseeritud poolvahuvein

VALGED VEINID

Välimus: puhas ja särav, värvuselt kollane, kollase kuni kuldse varjundiga. Pudeli avamisel tekivad mullid, ilma et moodustuks ilmset vahtu.

Lõhn: selge puuvilja- ja/või lille- ja/või taimelõhn, mis meenutab viinamarjasorti (viinamarjasorte), millest vein on valmistatud.

Maitse: selge puuvilja- ja/või lille- ja/või taimevarjund tasakaalustatud happesusega ja kääritamisel tekkinud või lisatud süsinikdioksiidi poolt oluliselt tugevdatud omadustega.

Maksimaalne CO2 ülerõhk temperatuuril 20 oC on 1–2,5 baari.

ROOSAD VEINID

Välimus: puhas ja särav, värvuselt roosa, lillaka kuni oranži varjundiga. Poolvahuveini pudeli avamisel tekivad mullid, ilma et moodustuks ilmset vahtu.

Lõhn: selge lõhn punaste viljade ja/või lillenüanssidega.

Maitse: tasakaalustatud, punaste viljade värske varjund, mida tugevdab CO2 sisaldus.

Maksimaalne CO2 ülerõhk temperatuuril 20 oC on 1–2,5 baari.

— Siin täpsustamata piirnormide korral kohaldatakse kehtivaid ELi õigusakte.

— Nende magusate ja poolmagusate valgete ja roosade veinide puhul, mille alkoholisisaldus on üle 13 mahuprotsendi ja mis on läbinud teatava laagerdamisprotsessi, on maksimaalne sisaldus 1 g/l (16,7 meq/l).

— Maksimaalne vääveldioksiidi üldsisaldus 235 mg/l, kui jääksuhkrusisaldus > 5 g/l. Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 7 Minimaalne üldhappesus 4 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 13,3 Maksimaalne vääveldioksiidi üldsisaldus (milligrammides liitri kohta) 200

4. Punased poolvahuveinid

Välimus: puhas ja särav, lillaka varjundiga. Poolvahuveini pudeli avamisel tekivad mullid, ilma et moodustuks ilmset vahtu.

Lõhn: selge puuvilja- ja/või lillelõhn, mis meenutab viinamarjasorti (viinamarjasorte), millest vein on valmistatud.

Maitse: tasakaalustatud, värske puuvilja- ja/või lillevarjundiga ning kääritamisel tekkinud või lisatud süsinikdioksiidi poolt oluliselt tugevdatud omadustega.

— Siin täpsustamata piirnormide korral kohaldatakse kehtivaid ELi õigusakte.

— Nende veinide puhul, mille alkoholisisaldus on üle 13 mahuprotsendi ja mis on läbinud teatava laagerdamisprotsessi, on maksimaalne sisaldus 1 g/l (16,7 meq/l).

— Maksimaalne vääveldioksiidi üldsisaldus 200 mg/l, kui jääksuhkrusisaldus > 5 g/l. Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 7 Minimaalne üldhappesus 4 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 13,3 Maksimaalne vääveldioksiidi üldsisaldus (milligrammides liitri kohta) 150

5. Kvaliteetvahuveinid (valged ja roosad)

VALGED VEINID

Välimus: puhas ja särav, värvuselt kollane, rohelise kuni vahaja kuni õlgkollase varjundiga.

Lõhn: selge puuvilja- ja/või lille- ja/või taimelõhn, mis meenutab viinamarjasorti (viinamarjasorte), millest vein on valmistatud.

Maitse: tasakaalustatud, värske puuvilja- ja/või lille- ja/või taimevarjund.

ROOSAD VEINID

Välimus: puhas ja särav, värvuselt roosa, lillaka kuni oranži varjundiga.

Lõhn: selge lõhn punaste viljade ja lillenüanssidega.

Maitse: tasakaalustatud, värske punaste viljade varjund.

Võttes arvesse süsinikdioksiidi väga õnnestunud lisamist mõlemale liigile, on need veinid tänu kuvee aromaatsusele ja pärmi autolüüsile väga peene ja äärmiselt kompleksse lõhnaga.

— Ülerõhk temperatuuril 20 oC > 3,5 bar.

— Siin täpsustamata piirnormide korral kohaldatakse kehtivaid ELi õigusakte.

— Nende veinide puhul, mille alkoholisisaldus on üle 13 mahuprotsendi ja mis on läbinud teatava laagerdamisprotsessi, on maksimaalne sisaldus 1 g/l (16,7 meq/l).

— Nende veinide puhul, mida on laagerdatud üle kahe aasta, on maksimaalne lenduvate hapete sisaldus 1,2 g/l (20 meq/l).

— Maksimaalne vääveldioksiidi üldsisaldus 235 mg/l, kui jääksuhkrusisaldus > 5 g/l. Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 10 Minimaalne üldhappesus 4 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 13,3 Maksimaalne vääveldioksiidi üldsisaldus (milligrammides liitri kohta) 185

5. Veinivalmistustavad

a. Peamised veinivalmistustavad

Veinivalmistamise eritavad

Virde või veini pressimiseks rakendatakse asjakohast survet nii, et iga 100 kg korjatud viinamarjade kohta saadakse kuni 75 liitrit veini. Gaseeritud poolvahuveinide puhul võib kääritamisel looduslikult tekkivale süsinikdioksiidile lisada veel süsinikdioksiidi.

b. Maksimaalne toodang

Olenemata kasutatavast kujundamismeetodist (lehtrikujuliseks tagasilõikamine või tugivõrestikul kasvatamine)

16 000 kg viinamarju hektari kohta

120 hektoliitrit hektari kohta

6. Määratletud geograafiline piirkond

Kaitstud geograafilise tähisega hõlmatud veinide tootmis- ja ettevalmistamispiirkond koosneb kõikide Badajozi ja Cácerese provintsi valdade maast.

7. Peamised veiniviinamarjasordid

Alarije – Subirant Parent

Beba – Eva

Bobal

Borba

Cabernet sauvignon

Cayetana Blanca

Chardonnay

Doña Blanca – Cigüente

Garnacha Tinta

Garnacha Tintorera

Gewürztraminer

Graciano

Jaén Tinto

Macabeo – Viura

Malvar

Mazuela

Merlot

Monastrell

Montúa – Chelva

Morisca

Moscatel de Alejandría

Moscatel de Grano Menudo

Pardina – Jaén Blanco

Parellada

Pedro Ximénez

Perruno

Petit Verdot

Pinot Noir

Riesling

Sauvignon blanc

Syrah

Tempranillo – Cencibel

Tinto de la Pámpana Blanca

Torrontés

Verdejo

Viognier

Xarello

8. Seos(t)e kirjeldus

1. Seos põhineb mainel, mida on kinnitanud paljud aastate jooksul riigi ja rahvusvahelisel tasandil saadud auhinnad.

LOODUSLIKUD JA INIMTEGURID

Looduslikud tegurid

Extremaduras on valdavalt vahemereline kliima, mida mahendab Atlandi kohalt pärit mereõhumasside advektsioon. Päikesepaistet on aastas üle 2 600–3 000 tunni, mis on Hispaania meteoroloogiameti (AEMET) andmetel üks riigi kõrgemaid tasemeid.

Sademeid esineb harva, kogu piirkonnas on täheldatud 3–4 kuud põuda. Keskmine temperatuur on 16–17 oC.

Talved on pehmed tänu Portugali Atlandi ookeani ranniku ookeanilisele mõjule, mille teel ei ole looduslikke tõkkeid. Assooride antitsüklon hoiab suvel vihma eemal, mistõttu on suved väga kuumad ja päeva kõrgeimad temperatuurid on üle 40 oC.

Inimtegurid

Viinamarjakasvatus ja veinivalmistamine on Extremadura piirkonnas väga olulised, nagu kinnitavad paljud tõendid selle piirkonna ajaloost:

Hispaania kuningas Carlos I, kes oli ka Saksa kuningas Karl V, pidas Extremadura veini maailma parimaks;

Miguel de Cervantes mainis seda oma teoses „Novelas Ejemplares“ („Näitlikud novellid“).

See oli esimene Uues Maailmas tutvustatud vein, kuna Hernán Cortés ja rühm Extremadurast pärit konkistadoore võtsid Extremadura veini kaasa vahetuskaubaks kulla eest. Cortés otsustas ka pookida Extremadurast pärit viinapuid Ameerika pookealustele.

Püha Hieronymuse ordu ajaloolised dokumendid, mis leiti Guadalupe kloostrist (1 520), sisaldavad seal valmistatud veinide mahukaid kataloogikirjeldusi. Ordu levitas seda oskusteavet kogu Extremaduras ja andis veinialaseid teadmisi edasi piirkonna inimestele.

Kui Hispaania liitus 1986. aastal EMÜga, tegi ta kohandusi vastavalt EMÜ õigusaktidele ja sätestas „Vino de la Tierra“ eeskirjad. Turule hakkasid ilmuma Extremaduras valmistatud ja seda nimetust kandvad veinid.

1999. aastal kiitis Extremadura autonoomse piirkonna valitsus heaks määruse, millega reguleeriti nimetuse „Vino de la Tierrade Extremadura“ kasutamist veinidel, mis olid valmistatud üksnes selles geograafilises piirkonnas kasvatatud viinamarjadest. Selle algatuse eesmärk oli võimaldada kogu autonoomse piirkonna tootjatel saada kasu oma veinide kvaliteedi sertifitseerimisest ja hõlbustada tarbijatel nende veinide kindlakstegemist.

Avalik-õiguslike institutsioonide toel on sektor sestsaadik teinud suuri investeeringuid uude tehnoloogiasse, parandades viinapuude kasvatamist ja sordiaretust ning tõhustades veinikodades kasutatavaid veinivalmistusviise. Selle tulemusel on veinid küll säilitanud oma eriomadused, kuid on nüüd kvaliteetsemad ja väärivad suuremat tunnustust.

KVALITEET JA MAINE

Selle tootmispiirkonna ilmastiku- ja looduslikud tingimused moodustavad ökosüsteemi, mille tulemusena on need veinid väga rikkaliku, struktureeritud ja tugeva maitsega, intensiivse lõhnaga ja happesuse õige tasakaaluga. Need on värsked ja vastavad kõige nõudlikumate turgude kvaliteedinõuetele.

Veine „Vinos de la Tierra de Extremadura“ tunnustatakse nüüd kogu maailmas. Neid müüakse igas maailmajaos ja neil on tugev positsioon sellistes riikides nagu Brasiilia ja Ameerika Ühendriigid Ameerikas ning Hiina ja Jaapan Aasias. Neil on suurepärane maine ka Euroopa riikides, näiteks Belgias, Saksamaal ja Šveitsis.

Seda tõendavad paljud võidetud auhinnad ja esiletõstmised nii Hispaanias kui ka välismaal. Selle maine tõendina tuleks esile tuua eelkõige järgmised auhinnad (paljude teiste seast).

Kuldmedalid rahvusvahelistelt konkurssidelt Hispaanias, Euroopas ja kolmandates riikides:

— Concours Mondial de Bruxelles (Belgia) 2008. aastal;

— Bacchus Gold 2014;

— Challenge International du Vin Bordeaux (Prantsusmaa) 2003. aastal;

— KULDMEDAL konkursilt Challenge International du Vin Bordeaux (Prantsusmaa) 2003. aastal, valgete veinide puhul 2019. aastal, kvaliteetvahuveinide ja punaste veinide puhul 2021. aastal;

— Wine Masters Challenge (Portugal) 2003. ja 2005. aastal;

— Sélections Mondiales des Vins (Montreal) 2004. aastal;

— Tempranillos del Mundo (Köln, Saksamaa) 2006. aastal;

— Ameerika Ühendriikide parimate Hispaania veinide konkurss, Miami, 2012. aastal;

— rahvusvaheline veini ja piiritusjookide konkurss (CINVE), Hispaania, 2014. aastal;

— KULDMEDAL rahvusvaheliselt veini ja piiritusjookide konkursilt (CINVE) Hispaanias 2014. aastal, HÕBEMEDAL 2020. aastal;

— KULDMEDAL konkursilt MUNDUS VINI Saksamaal 2020. ja 2021. aastal, HÕBEMEDAL valgetele ja punastele veinidele 2017. aastal;

— HÕBEMEDAL poolvahuveinidele ja vahuveinidele konkursilt VinEspaña 2021. aastal;

— mitu KULDMEDALIT maheveinidele ning valgetele ja punastele veinidele konkursilt VinEspaña 2021. aastal;

— 90,91 punkti ja KULDMEDAL Gilbert & Gaillard.

2. VEIN

Väheste sademete ja kõrgete temperatuuridega kliima alates küpsemise algusest kuni saagikoristuseni tähendab, et need veinid on teiste veinivalmistuspiirkondade veinidega võrreldes äärmiselt aromaatsed, mis tuleneb taimi kevadel ja suvel mõjutavast veestressist. See tähendab, et viinamarjad on saagikoristuse ajal väga terved ja neil on suhteliselt suur suhkrusisaldus.

Punane vein

Punaste viinamarjade puhul soodustavad need tingimused tanniinide ja antotsüaniinide teket, mis tugevdavad saadud veinidele iseloomulikke värvusi ja maitseid.

Valged ja roosad veinid

Noorte roosade veinide värskus koos nende eriti puuviljase iseloomuga tuleneb sortide omadustest ja eelkõige sellest, et viinamarjad koristatakse täiusliku küpsuse saavutamisel, mis toimub varem kui teistes Hispaania piirkondades. Sellepärast on need veinid esimeste seas, mis turule jõuavad.

POOLVAHUVEINID

Nagu kirjeldatud koonddokumendi punktis 1.4, on piirkond kergesti kohanenud valmistama poolvahuveini, mille tulemuseks on väiksema alkoholisisaldusega värsked noored veinid. Nende valmistamiseks kasutatavate suurepäraste baasveinide organoleptilisi omadusi tugevdab veelgi CO2, mis saadakse looduslikult, kui käärimisprotsess katkeb ja sellele järgneb jääksuhkrute kääritamine.

GASEERITUD POOLVAHUVEINID

Nende veinide omadused sarnanevad poolvahuveinide omadele ja neis leiduv gaas tuleneb lisatud süsinikdioksiidist. Need veinid on muutunud teiste veinikategooriate alternatiivina väga populaarseks ja nende müük on oluliselt kasvanud.

KVALITEETVAHUVEINID

Nagu käesoleva dokumendi punktis 1.4 kirjeldatud, on selles piirkonnas traditsiooniliselt toodetud tunnustatud kvaliteedi ja väga huvitavate organoleptiliste omadustega vahuveine. Seda liiki veini on rohkem kui kolme kümnendi jooksul valmistatud käsitöönduslikel meetoditel ja see on seepärast väga tihedalt seotud käesoleva kaitstud geograafilise tähisega hõlmatud geograafilise piirkonna ilmastiku- ja kultuuriliste tingimustega.

Extremadura eripärane vahemereline kliima, mida mahendab Atlandi ookeani kohalt pärit mereõhumasside advektsioon, ning selle kuumad ja väga kuivad suved tähendavad, et kuveed on teistes veinivalmistuspiirkondades valmistatutest palju aromaatsemad ja värskemad. Tulemuseks on laiema lõhnabuketiga vahuveinid, mis on täidlased ja neid eristava pika järelmaitsega.

9. Muud olulised tingimused

Õigusraamistik

Liikmesriigi õigusaktid

Lisatingimuse liik

Pakendamine määratletud geograafilises piirkonnas.

Tingimuse kirjeldus

Neid veine võib villida määratletud piirkonnas või väljaspool seda.

Tootespetsifikaadi punkti 8 „Kohaldatavad lisanõuded“ punktis b on sätestatud: „ettevõtjad, kes kavatsevad toodet villida väljaspool tootmispiirkonda, peavad pädevat asutust eelnevalt teavitama“.

Piirkondliku majandus- ja kaubandusministeeriumi 19. augusti 2004. aasta määruse (milles sätestatakse viinamarjasaaduste saatedokumente, sektoris säilitatavaid andmeid ja kasutatavaid nimetusi käsitlevad eeskirjad) artiklis 9.4 on sätestatud: „Muudesse piirkondadesse kui tootmispiirkonda veetavate veinide „vinos de la tierra“ saatedokumendid tuleb saata kontrolliasutusele mis tahes viisil hiljemalt samal päeval, kui need väljastatakse“.

Õigusraamistik

Liikmesriigi õigusaktid

Lisatingimuse liik

Märgistamisega seotud lisasätted

Tingimuse kirjeldus

Euroopa Parlamendi ja nõukogu 17. detsembri 2013. aasta määruse (EÜ) nr 1308/2013 artikli 120 lõike 1 punktis d osutatud traditsiooniline nimetus, mida võib kaitstud geograafilise tähisega hõlmatud veinidel kasutada, on „Vino de la Tierra“.

Link tootespetsifikaadile

https://www.juntaex.es/documents/77055/621148/IGP+Extremadura+%28Vino+de+la+Tierra%29.+Pliego+condiciones.pdf/0fd65d6e-1c66-3a58-e0ef-1c6143efe748?t=1665733026927

(1) ELT L 347, 20.12.2013, lk 671.

(2) EÜT L 118, 4.5.2002, lk 1.